
REPUBLIKA  HRVATSKA
TRGOVAČKI SUD U ZAGREBU					 
Zagreb, Amruševa 2/II
			
                                        85. St-2450/17

U  I M E  R E P U B L I K E  H R V A T S K E

R J E Š E N J E

Trgovački sud u Zagrebu, po sucu mr.sc. Ivani Koštarić Fegeš, u stečajnom postupku povodom zahtjeva Financijske agencije, Zagreb, Ulica grada Vukovara 70, OIB: 85821130368, za provedbu skraćenog stečajnog postupka nad dužnikom EPIPHARM-projekt d.o.o., Velika Gorica, Augusta Šenoe 79A, OIB: 25247874122, 11. prosinca 2017.,
					r i j e š i o    j e

 	Obustavlja se skraćeni stečajni postupak nad dužnikom EPIPHARM-projekt d.o.o., Velika Gorica, Augusta Šenoe 79A, OIB: 25247874122.

					Obrazloženje

Financijska agencija podnijela je zahtjev za provedbu skraćenog stečajnog postupka (dalje: zahtjev) nad dužnikom EPIPHARM-projekt d.o.o., Velika Gorica, Augusta Šenoe 79A, OIB: 25247874122 (dalje: dužnik), na temelju odredbe čl. 429. st. 1. Stečajnog zakona (“Narodne novine” broj 71/15, dalje: SZ). U zahtjevu se u bitnome navodi kako je na dan 1. rujna 2017. dužnik u Očevidniku redoslijeda osnova za plaćanje imao evidentirane neizvršene osnove za plaćanje u neprekinutom razdoblju od 120 dana, u ukupnom iznosu od 131.180,83 kn, te da dužnik nema zaposlenih.

Nakon uvida u sudski registar za dužnika, sud je oglasom od 27. rujna 2017., koji je objavljen na mrežnoj stranici e-Oglasna ploča sudova 28. rujna 2017., pozvao osobe ovlaštene za zastupanje dužnika po zakonu u roku od 15 dana od dana objave oglasa, podnijeti sudu javnobilježnički ovjerovljen popis imovine i obveza dužnika na propisanom obrascu te je pozvao dužnikove vjerovnike u roku od 45 dana od dana objave oglasa, predložiti otvaranje stečajnog postupka nad dužnikom i predujmiti sredstva za namirenje troškova postupka, uz upozorenje na pravne posljedice ne postupanja po pozivu iz navedenog oglasa iz čl. 431. SZ-a.

Prema odredbi čl. 431. st. 1. SZ-a ako osobe ovlaštene za zastupanje dužnika po zakonu u roku od 15 dana ne podnesu popis imovine i obveza dužnika ili ako iz toga popisa proizlazi da dužnik ima imovinu koja nije dostatna za namirenje predvidivih troškova stečajnoga postupka te ako u roku od 45 dana nijedan vjerovnik ne predloži otvaranje stečajnoga postupka i ne predujmi sredstva za namirenje troškova postupka, smatrat će se da je dužnik nesposoban za plaćanje. U slučaju iz stavka 1. toga članka sud će po službenoj dužnosti donijeti rješenje o otvaranju i zaključenju skraćenoga stečajnog postupka. Odredbe članaka 132. i 133. te članaka 286. − 292. SZ-a primijenit će se na odgovarajući način (čl. 432. st. 2. SZ).

	Nadalje, odredbama čl. 433. SZ-a propisano je da ako nisu ispunjene pretpostavke za istodobno otvaranje i zaključenje skraćenoga stečajnog postupka u smislu odredbe članka 431. toga Zakona, sud će obustaviti skraćeni stečajni postupak i odgovarajućom primjenom općih odredbi stečajnoga postupka toga Zakona donijeti rješenje o pokretanju prethodnoga postupka odnosno otvaranju stečajnoga postupka.
 
U konkretnom slučaju Republika Hrvatska, Ministarstvo financija, Porezna uprava, OIB: 18683136487, dostavila je, 26. listopada 2017., kao vjerovnik, prijedlog za otvaranje stečajnog postupka nad dužnikom u kojemu se u bitnome navodi kako vjerovnik ima novčanu tražbinu prema dužniku u iznosu od 394.088,04 kn koja se temelji na ovršnim i vjerodostojnim ispravama, koje su dostavljene u prilogu (list 13. – 22. spisa). Uvidom u stanje računa dužnika kao poreznog obveznika (list 13. i 22spisa), prijave poreza na dodanu vrijednost (obrazac PDV; list 14. – 20. spisa) i porezno rješenje od 25. srpnja 2016. (list 21. spisa), u bitnome je utvrđeno kako dužnik po osnovi poreza i članarina duguje iznos od 394.088,04 kn. Na taj način Republika Hrvatska, Ministarstvo financija, Porezna uprava, kao vjerovnik, učinila je vjerojatnim postojanje tražbine prema dužniku.

Nadalje, navedeni vjerovnik u prijedlogu za otvaranje stečajnog postupka navodi kako kod dužnika postoji stečajni razlog jer u očevidniku redoslijeda osnova za plaćanje ima više neizvršenih osnova za plaćanje u razdoblju dužem od 60 dana, u prilog koje tvrdnje je dostavljena potvrda Ministarstva financija, Porezne uprave od 12. listopada 2017. (list 24. spisa). Osim toga, i iz potvrde o blokadi računa i novčanih sredstava (List 9. spisa) proizlazi kako je na dan 4. listopada 2017. dužnik u očevidniku redoslijeda osnova za plaćanje imao evidentirane neizvršene osnove za plaćanje u neprekinutom razdoblju od 152 dana u iznosu od 132.039,01 kn. Budući da dužnik u očevidniku o redoslijedu plaćanja ima evidentirane neizvršene osnove za plaćanje u razdoblju dužem od 60 dana, zbog čega se, u skladu s odredbom čl. 6. st. 2. podstavak 1. SZ-a, smatra da je nesposoban za plaćanje, to je vjerovnik učinio vjerojatnim i postojanje stečajnog razloga nesposobnosti za plaćanje u smislu odredaba čl. 6. SZ-a.

Osim toga, navedeni vjerovnik u prijedlogu za otvaranje stečajnog postupka navodi kako prema bilanci na dan 31. prosinca 2016. dužnik ima evidentiranu dugotrajnu imovinu u vrijednosti od 587.009,00 kn (postrojenje i oprema u iznosu od 57.624,00 kn, te alati, pogonski inventar i transportna imovina u iznosu od 450.166,00 kn), te kratkotrajnu imovinu u vrijednosti od 13.413.500,00 kn.
		
Konačno, Republika Hrvatska, Ministarstvo financija, Porezna uprava, kao vjerovnik, je u skladu s odredbom čl. 114. st. 3. podstavak 4. SZ-a oslobođena plaćanja predujma za namirenje troškova stečajnog postupka iz čl. 114. st. 1. SZ-a. 

S obzirom na to da je navedeni vjerovnik u roku 45 dana od dana objave oglasa (koji je u konkretnom slučaju objavljen 28. rujna 2017.), predložio otvaranje stečajnoga postupka nad dužnikom, te je obavijestio sud kako dužnik ima navedenu imovinu, to je, uzevši u obzir navedeno, na temelju odredaba čl. 433. SZ-a, odlučeno kao u izreci ovog rješenja.

Podredno se napominje kako će sud, po pravomoćnosti ovog rješenja, odgovarajućom primjenom općih odredbi stečajnoga postupka propisanih Stečajnim zakonom donijeti rješenje o pokretanju prethodnoga postupka odnosno otvaranju stečajnoga postupka.

U Zagrebu 11. prosinca 2017.

SUDAC
mr.sc. Ivana Koštarić Fegeš, v.r.


UPUTA O PRAVNOM LIJEKU
Protiv ovog rješenja, nezadovoljna stranka može uložiti žalbu Visokom trgovačkom sudu Republike Hrvatske u roku od 8 dana od dostave rješenja, a ulaže se putem ovog suda u 2 primjerka za sud i po 1 za svaku protivnu stranku. 


Za točnost otpravka - ovlašteni službenik
Katarina Drndelić

